**Informatīvais ziņojums**

Par 2017. gada 28. februāra Eiropas Savienības Vides ministru padomes sanāksmē izskatāmajiem jautājumiem

2017. gada 28. februārī notiks Eiropas Savienības (turpmāk – ES) Vides ministru padomes sanāksme Briselē. Tajā plānots panākt vispārējo vienošanos par grozījumiem Direktīvā 2003/87/EK, lai sekmētu emisiju izmaksefektīvu samazināšanu, kā arī plānota viedokļa apmaiņa par Apvienoto Nāciju Organizācijas (turpmāk – ANO) Ilgtspējīgas attīstības programmas 2030. gadam īstenošanu. Sanāksmē vēl būs viedokļu apmaiņa par Eiropas semestra zaļināšanu un ES vides politikas īstenošanas pārskatu.

**1. Priekšlikums – Eiropas Parlamenta un Padomes Direktīva, ar ko groza Direktīvu 2003/87/EK, lai sekmētu emisiju izmaksefektīvu samazināšanu un investīcijas mazoglekļa risinājumos ‑**vispārējā pieeja

Eiropadome 2014. gada 24. oktobrī pieņēma secinājumus „*Par klimata un enerģētikas politikas satvaru laikposmam no 2020. gada līdz 2030. gadam*” (turpmāk – Eiropadomes secinājumi) un tādējādi noteica nosacījumus Klimata un enerģētikas politikas satvara laika posmam līdz 2030. gadam mērķu īstenošanai. Tie paredz, ka ES Emisijas kvotu tirdzniecības sistēma (turpmāk – ES ETS), kas tika izveidota ar *Eiropas Parlamenta un Padomes 2003. gada 13. oktobra Direktīvu Nr. 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK* (turpmāk – ETS direktīva), ir jāreformē un ir jānodrošina laba un efektīva ES ETS darbība.

Eiropas Komisija (turpmāk – EK) 2015. gada 15. jūlijā Enerģētikas Vasaras pakotnes[[1]](#footnote-1) ietvaros publicēja *Eiropas Parlamenta un Padomes direktīvas projektu, ar ko groza ETS direktīvu, lai sekmētu emisiju izmaksefektīvu samazināšanu un investīcijas mazoglekļa risinājumos* (turpmāk – Direktīvas projekts). Direktīvas projekts tika sagatavots, ņemot vērā Eiropadomes secinājumos noteiktos principus attiecībā uz ES ETS darbību:

* emisijas kvotu kopapjoma noteikšana, piemērojot Eiropadomes secinājumos noteikto ikgadējo koeficientu maksimālo pieļaujamo emisiju robežvērtības samazināšanai – no 1,74 % uz 2,2 %;
* emisijas kvotu izsolīšanas apjoma, bezmaksas emisijas kvotu piešķīruma, jauno iekārtu rezerves apjoma noteikšana, kā arī to emisijas kvotu apjoma noteikšana, kas ir nepieciešama ES ETS ietvaros izveidoto fondu finansēšanai;
* bezmaksas emisijas kvotu piešķiršanas turpināšana gan oglekļa dioksīda pārvirzes riskam pakļauto nozaru uzņēmumiem, gan pārējiem ES ETS operatoriem, kā arī bezmaksas emisijas kvotu piešķiršanas iespējas saglabāšana noteiktu dalībvalstu elektroenerģijas ražotājiem.

Direktīvas projektā ir iekļauti jauni nosacījumi attiecībā uz ES ETS ietvaros izveidojamajiem finansēšanas mehānismiem, t.sk. Inovāciju fondu, ar ko tiek turpināts šobrīd esošais NER300 fonds un Modernizācijas fondu.

Diskusijas par Direktīvas projektu ir notikušas ES Padomes vides darba grupās Luksemburgas, Nīderlandes, Slovākijas un Maltas prezidentūru laikā. Ministru politiskās debates par šo jautājumu notika ES Vides padomes 2015. gada oktobra un 2016. gada jūnija sanāksmē. ES Vides padomes 2016. gada decembra sanāksmē Slovākijas prezidentūra sniedza informāciju par panākto progresu. Maltas prezidentūra vairāku padomes darba grupu un bilateriālo sarunu laikā ir panākusi progresu par svarīgākajiem šobrīd neatrisinātajiem jautājumiem, t.sk., starpsektora samazinājuma koeficienta mazināšana, ES ETS stiprināšana, zema oglekļa finansēšanas mehānismi. Šā gada 15. februāra COREPER I sanāksmē skatīti atvērtie jautājumi un līdz šā gada 17. februārim tiks izplatīts jauns kompromisa teksta priekšlikums. ES Vides ministru padomes šā gada 28. februāra sanāksmē Maltas prezidentūra vēlas panākt dalībvalstu vienošanos par Padomes vispārējo pieeju. Joprojām atvērti diskusijām ir vairāki gan tehniski, gan politiski jautājumi, par kuriem nepieciešama diskusija politiskā līmenī.

Eiropas Parlaments šā gada 15. februārī apstiprināja savu viedokli par grozījumiem. Eiropas Parlamenta pieņemtie grozījumi ir mazāk ambiciozi kā Parlamenta ENVI komitejas sākotnējais ziņojums. Galvenie elementi, kas tika pieņemti: 2,2 % ikgadējais lineārais samazinājuma koeficients atbalstot Eiropas Komisijas priekšlikumu, ambiocizāka tirgus stabilititātes rezerve – tirgus stabilitātes rezerves ievietojamo kvotu apjoms tiktu dubultots, kā arī 800 miljoni emisijas kvotu tiktu dzēstas, attiecībā uz modernizācijas fondu Eiropas Parlaments nobalsoja par Grieķijas iekļaušanu fonda saņēmējvalstu pulkā. Eiropas Parlaments deva mandātu uzsākt neformālās trialoga sarunas.

**Latvijas viedoklis**

ES ETS ir viens no svarīgākajiem instrumentiem ES klimata politikā. Direktīvas projektā iekļautie nosacījumi ir pietiekami efektīvi, lai ES ETS sektorā veicinātu iniciatīvas investīcijām oglekļa mazietilpīgā ekonomikā. Turklāt, ņemot vērā ES ETS tirgus stabilitātes mehānisma darbības uzsākšanu no 2019. gada 1. janvāra, emisijas kvotu tirgū pieejamais emisijas kvotu pārpalikums nākotnē pakāpeniski samazināsies[[2]](#footnote-2). Tādējādi prognozējams emisijas kvotu cenu pieaugums, kas stimulēs operatorus investēt siltumnīcefekta gāzu (turpmāk – SEG) emisiju samazināšanas pasākumos.

ES ETS Latvijā ir efektīvi nodrošinājusi SEG emisiju samazināšanu. No 2005. gada līdz 2014. gadam ES ETS sektora īpatsvars kopējā valsts SEG emisiju apjomā ir samazinājies par 4,31 %. ES ETS operatori laika posmā no ES ETS 3. perioda sākuma (2013. – 2015. gadā) ir samazinājuši savas SEG emisijas par 12,73 %. ES ETS operatori aktīvi veic pāreju no fosilo kurināmo izmantošanas uz ilgtspējīgas biomasas izmantošanu. Jau aptuveni 22 % no ES ETS operatoru iekārtās saražotās enerģijas tiek saražoti, izmantojot biomasu. Kopš 2005. gada ilgtspējīgās biomasas izmantošana Latvijā ES ETS ietvaros ir pieaugusi 4 reizes (no 2 191 TJ 2005. gadā līdz 8 655 TJ 2014. gadā).

Detalizēta Latvijas nostāja iekļauta nacionālajā pozīcijā Nr. 1 „*Par Priekšlikumu Eiropas Parlamenta un Padomes direktīvai, ar ko groza Direktīvu 2003/87/EK, lai sekmētu emisiju izmaksefektīvu samazināšanu un investīcijas mazoglekļa risinājumos*”, kas apstiprināta Ministru kabineta 2015. gada 13. oktobra sēdē. Savukārt atjauninātā Latvijas nacionālā pozīcija Nr. 2 „*Par Priekšlikumu Eiropas Parlamenta un Padomes direktīvai, ar ko groza Direktīvu 2003/87/EK, lai sekmētu emisiju izmaksefektīvu samazināšanu un investīcijas mazoglekļa risinājumos*” tika apstiprināta Ministru kabineta 2016. gada 14. jūnija sēdē.

**2. Ilgtspējīgas attīstības programmas 2030. gadam īstenošana: ietekme uz ES vides politiku** **–** viedokļu apmaiņa

ANO Ģenerālā asambleja 2015. gada septembrī apstiprināja **Dienaskārtību ilgtspējīgai attīstībai 2030. gadam** (turpmāk – Dienaskārtība 2030), kas ietver universāli piemērojamus un savstarpēji saistītus 17 ilgtspējīgas attīstības mērķus (turpmāk – IAM) un 169 apakšmērķus. Dienaskārtība 2030 ir apņemšanās līdz 2030. gadam izskaust nabadzību un sasniegt ilgtspējīgu attīstību visā pasaulē, nodrošinot, lai neviens nebūtu aizmirsts.

EK 2016. gada 22. novembrī nāca klajā ar paziņojumu “*Turpmākie pasākumi ilgtspējīgai Eiropas nākotnei. Eiropas rīcība ilgtspējas jomā”* (turpmāk – Paziņojums) par veicamajiem soļiem attiecībā uz ilgtspējīgu attīstību ES[[3]](#footnote-3). Maltas prezidentūra plāno izstrādāt ES Padomes viedokli par šo jautājumu, ko apstiprinātu ES Vispārējo lietu padome š.g. jūnijā. Paziņojuma pielikums satur IAM un esošo ES politiku kartējumu, apkopojot svarīgākos pasākumus, ko ES veic attiecībā uz katru no 17 ilgtspējīgas attīstības mērķiem.

Latvijā Pārresoru koordinācijas centrs uzsācis un līdz rudenim plāno veikt Latvijas Ilgtspējīgas attīstības stratēģijas līdz 2030. gadam (turpmāk  – LIAS2030), Latvijas Nacionālā attīstības plāna 2014.  – 2020. gadam (turpmāk – NAP2020), nozaru politikas pamatnostādņu un plānu sasaites ar Ilgtspējīgas attīstības mērķiem izvērtējumu un nepieciešamības gadījumā sagatavot priekšlikumus par iespējamām izmaiņām LIAS2030 un NAP2020, lai sekmētu Ilgtspējīgas attīstības mērķu īstenošanu. Latvija arī plāno ziņot par progresu 2018. gada ANO Augsta līmeņa politikas forumā *(HLPF jeb High-Level Policy Platform*).

Šā gada 28. februāra ES Vides padomes sanāksmē plānotas diskusijas, balstoties uz Maltas prezidentūras sagatavotajiem jautājumiem.

**Latvijas viedoklis**

Latvija atbalsta integrētu un sistemātisku Dienaskārtības 2030. gadam ieviešanu ES gan iekšēji, gan ārēji. EK Paziņojums ir pamats turpmākam darbam, un tas sniedz pārskatu par esošajām ES politikām un finanšu instrumentiem.

Turpmākajā darbā nepieciešams arī analizēt nepilnības un iztrūkumus esošajās ES politikās, kā arī strādāt pie ilgtermiņa vīzijas, rīcībām un ES finanšu instrumentiem, lai nodrošinātu IAM ieviešanu tālākā nākotnē. Šajā procesā aicinām ņemt vērā jau nospraustās ilgtermiņa ES politiskās prioritātes un mērķus. Nepieciešams arī ņemt vērā dažādos ES dalībvalstu attīstības līmeņus, vajadzības un nacionālās prioritātes.

Latvijas viedoklis par Maltas prezidentūras sagatavotajiem jautājumiem:

*1. 2030. gada programmai ir vajadzīgs, lai visi IAM tiktu īstenoti līdzsvaroti un lai rīcība vienā jomā netraucētu centieniem citās politikas jomās. Kā mēs varam efektīvi panākt šo horizontālo saskaņotību praksē, vienlaikus nodrošinot nepieciešamo progresu sektorpolitikas jomu īstenošanā?*

Īstenoto politiku sinerģija, izvairīšanās no informācijas dublēšanās un pārklāšanās, kā arī sadarbība un efektīva koordinācija starp visām iesaistītajām pusēm ir IAM ieviešanas stūrakmens gan globālā, gan ES līmenī. Dienaskārtību 2030 nebūs iespējams ieviest izolētībā.

Tādēļ svarīgi nodrošināt sistemātisku politiku saskaņotību un visu trīs ilgtspējīgas attīstības dimensiju vienlīdzīgu integrēšanu politikās un iniciatīvās. To sasniegt palīdzētu regulāra sadarbība starp dažādām institūcijām, kā arī saikne ar privāto sektoru, nevalstiskajām organizācijām un citām iesaistītajām pusēm, izstrādājot risinājumus un tos īstenojot.

Būtisku atbalstu sniedz iespēja apmainīties ar pieredzi. ANO līmenī šādu iespēju sniedz valstu nacionālie ziņojumu, kurus ik gadu valstis prezentē Augsta līmeņa politikas forumā (*HLPF*). Rosinām izmantot Daudzpusējo ieinteresēto personu platformu arī pieredzes un labo piemēru apmaiņai ES ietvaros.

Latvija uzsākusi nacionālā līmeņa IAM kartēšanu, lai izvērtētu nacionālās politikas atbilstību 2030 Dienaskārtības mērķiem un identificētu turpmākos soļus. Plānojam šo pirmo soli pabeigt šā gada rudenī.

*2. Kādiem vajadzētu būt nākamajiem veicamajiem pasākumiem un prioritārajām jomām, kam jāpievēršas 2030. gada programmas īstenošanā ES vides politikā?*

ES vides politika ir būtisks pīlārs ES kopējā politiskajā ietvarā, un arī turpmāk nepieciešama integrēta pieeja šīs dimensijas iekļaušanai visā politikā. Arī EK Paziņojums*”* uzsver nepieciešamību pilnībā integrēt IAM Eiropas politikas ietvarā, ilgtermiņa vīzijās un nozaru politikās pēc 2020. gada, t.sk. strādājot pie Daudzgadu finanšu shēmas pēc 2020. gadā.

Tādēļ Latvija atbalsta ES līmeņa politiku klimata pārmaiņu, aprites ekonomikas, gaisa kvalitātes, ūdens pārvaldības jomās. Vienlaikus svarīgi nodrošināt, ka tiek ņemtas vērā atšķirīgās nacionālās situācijas un vajadzības.

Kā viens no pirmajiem soļiem būtu nepieciešama analīze par nepilnībām ES politikās (*gap analysis*), lai ieviestu IAM, t.sk. no vides un klimata politikas viedokļa. Šobrīd ES iekšējā dimensija vides jomā koncentrējas uz esošajām vides stratēģijām, politikām un ES finanšu instrumentiem, piemēram, 7. Vides rīcības plāns, Enerģētikas Savienība, Eiropa 2020 stratēģija, Aprites ekonomikas pakotne u.c. Tomēr trūkst pietiekamas informācijas par politiku rezultātu rādītājiem un programmējamiem finanšu līdzekļiem ES līmeņa rezultātu sasniegšanai.

*3. Kā mēs varam ieinteresēt un efektīvi iesaistīt un iekļaut iedzīvotājus un privāto sektoru 2030. gada programmas īstenošanas procesā, tādējādi veicinot vispārējo mērķi, proti, ES atkal tuvināt iedzīvotājiem? Kāda loma šajā sakarā varētu būt daudzpusējai ieinteresēto personu platformai, kas minēta Komisijas paziņojumā?*

Latvija uzskata, ka Daudzpusējās ieinteresēto personu platforma var sniegt būtisku atbalstu IAM ieviešanas procesā, kā arī kalpot par IAM ieviešanas pieredzes apmaiņas platformu visās nozarēs, tai skaitā arī vides nozarē, gan dalībvalstu, gan ES līmenī. Daudzpusējai ieinteresēto personu platformai ir potenciāls ģenerēt politisko impulsu, lai ieviestu konkrētus rīcību plānus.

Pēc iespējas vairāk jāatbalsta pilsoniskās sabiedrības iesaiste ar IAM saistītu stratēģiju un plānu formulēšanā. Paralēli svarīgi radīt piemērotus apstākļus un iespējas, lai veidotos dialogs ar visām sabiedrības grupām par IAM īstenošanu un dalītos ar labāko praksi. Eiropas Ilgtspējīgas attīstības nedēļa, kas šogad norisināsies no 30. maija līdz 5. jūnijam Latvijā un visā Eiropā, ir nozīmīga virtuālās tīklošanās platforma, kas sniegs vērā ņemamu pienesumu ilgtspējīgu attīstību veicinošu aktivitāšu un projektu popularizēšanā.

**3. Eiropas pusgada zaļināšana un ES vides politikas īstenošanas pārskati** – viedokļu apmaiņa

EK 2017. gada 6. februārī publicēja pirmo **ES vides politikas īstenošanas pārskatu** (turpmāk – EIR) – jaunu instrumentu, kurš analizēs un palīdzēs uzlabot ES normatīvā regulējuma vides jomā īstenošanu dalībvalstīs. Pārskata paketē ietilpst 28 ziņojumi par katru no ES valstīm, ilustrējot ES valstu stiprās puses un iespējas, kā arī vājās puses; paziņojums ar politisko secinājumu apkopojumu un tendenču izvērtējumu, kā arī ieteikumi ES dalībvalstīm.

Attiecībā uz Latviju EK secinājusi[[4]](#footnote-4), ka Latvijā ir labs vides aizsardzības līmenis un kopumā augsta gaisa un ūdens kvalitāte. Valsts ir viena no bioloģiskās daudzveidības bagātākajām Eiropas valstīm ar iedibinātām dabas aizsardzības tradīcijām. Vides politikas īstenošana Latvijā noris labi, un ir mazs skaits sūdzību un pārkāpumu, kas minēts arī kā izcilības piemērs. Tomēr Latvijai problēmas joprojām sagādā atkritumu apsaimniekošana un it sevišķi pārstrāde, ar ko saistībā ir vajadzīgi lieli centieni, lai sasniegtu 2020. gada pārstrādes mērķi 50 % apmērā. Tāpat uzlabojumi ir iespējami saistībā ar resursu izmantošanas intensitātes jautājumu risināšanu. Latvijai varētu lieti noderēt strukturētāka pieeja un politikas atbalsts aprites ekonomikai, kā arī mērķtiecīga ekoinovāciju politika.

**Latvijas viedoklis**

Padomē plānota viedokļu apmaiņa balstoties uz Maltas prezidentūras sagatavotajiem jautājumiem:

*1. Ņemot vērā iepriekš minēto, kādi vissvarīgākie ilgtspējīgas attīstības un vides elementi trūkst gada izaugsmes pētījumā par 2017. gadu?*

Gada izaugsmes pārskatā par 2017. gadu iekļauti vispārīgo apgalvojumi par aprites ekonomiku, kas tikšot veicināta ar lielākām investīcijām ilgtspējīgā attīstībā. Šis dokuments ietver arī vairākas vides nozares, kas ir svarīgas aprites ekonomikas attīstībai. Dokuments neizceļ atsevišķi vides kvalitāti, bet netieši izvērtē vidi tikai caur investīciju un jaunu darba vietu radīšanas prizmu.

Šobrīd Gada izaugsmes pārskatam trūkst sasaistes un mērķu saskaņotības ar 7. Vides rīcības programmā (periodam līdz 2020.gadam) noteikto, sevišķi ‑ aizsargāt un saglabāt dabas kapitālu un aizsargāt Savienības iedzīvotājus no ietekmes saistībā ar vidi un veselības un labklājības riska. Šie vides aspekti ir svarīgi, plānojot un īstenojot ilgtspējīgu attīstību, kas ļauj nenoplicināt dabas kapitālu.

*2. Kā mēs varētu nodrošināt to, ka ar Vides politikas īstenošanas pārskatu tiek veicināta Eiropas pusgada zaļināšanas mērķu sasniegšana? Kāda loma Vides politikas īstenošanas pārskatam varētu būt zaļināšanas procesā?*

Dialogos par EIR, kas tiks organizēti starp katru dalībvalsti un EK, ir jāiesaista ne tikai vides, bet arī citu nozaru pārstāvjus no dalībvalstu puses.

Ņemot vērā, ka šis pārskats nav ierobežots tikai ar dažām tēmām, tas var iekļaut starpsektorālos aspektus. Gan problēmu apskatā, gan izteiktajos ierosinājumos ir iespējams apskatīt jautājumus, kas pārsniedz vides aizsardzības kompetenci šaurā nozīmē.

*3. Kā mēs vislabāk varētu izmantot Vides politikas īstenošanas pārskatu kā instrumentu, lai efektīvi īstenotu ES vides politiku un tiesību aktus, jo īpaši 7. Vides rīcības programmu, kā arī Ilgtspējīgas attīstības programmu 2030. gadam?*

Ir vērtīgi, ka EIR ietver plašu skatījumu uz vides sfēru par katru dalībvalsti, un piekrītam, ka dalībvalstīm sava attīstība jāveido balstoties uz vides aizsardzības principu un vides stāvokļa uzlabošanu.

Uzskatām, ka pārskatā izteiktajiem ieteikumiem būtu jābūt mērķtiecīgi virzītiem, lai palīdzētu dalībvalstīm sasniegt noteiktos vides mērķus.

**4. Citi jautājumi:**

Šā gada 28. februāra ES Vides ministru padomes sanāksmes darba kārtības sadaļā „Citi jautājumi” iekļauti šādi informatīvi jautājumi, ko Latvija pieņem zināšanai:

**1. Emisijas kvotu tirdzniecības sistēma (ETS) – Aviācija** – *EK sniegta informācija*

EK 2017. gada 3. februārī publicēja priekšlikumu Regulai, ar ko groza Direktīvu 2003/87/EK nolūkā saglabāt pašreizējo darbības jomas ierobežojumu attiecībā uz aviācijas darbības darbībām un sagatavoties globālā tirgus pasākuma ieviešanai no 2021. gada[[5]](#footnote-5) (turpmāk – Regulas projekts). Regulas projekts paredz paildzināt sašaurinātā ES ETS aptvēruma piemērošanu (t.i. iekļaut ES ETS tikai lidojumus no/uz EEZ lidlaukiem), kas saskaņā ar šobrīd spēkā esošajiem tiesību aktiem bija spēkā līdz 2016. gada 31. decembrim[[6]](#footnote-6). Sākot ar 2017. gadu ES ETS bija jāiekļauj visi lidojumi no/uz EEZ lidlaukiem, kā arī no/uz EEZ un trešo valstu lidlaukiem. Tomēr ņemot vērā progresu, kas tika sasniegts 2016. gadā notikušajā Starptautiskās Civilās aviācijas organizācijas (*ICAO*) 39. asamblejā, kurā tika pieņemta rezolūcija Nr. A39-3[[7]](#footnote-7), kas paredz, sākot ar 2021. gadu ieviest globālu tirgus mehānismu (*GMBM*), lai noturētu emisijas no starptautiskās aviācijas 2020. gada līmenī.

Latvija šobrīd vēl vērtē Regulas projektu un tuvākajā laikā sagatavos Latvijas nacionālās pozīcijas projektu.

**2. ES rīcības plāns pārejai uz aprites ekonomiku** – *EK sniegta informācija par nesenākajām norisēm*

EK 2015. gada 2. decembrī nāca klajā ar paziņojumu „Noslēgt aprites loku – ES rīcības plāns pārejai uz aprites ekonomiku”[[8]](#footnote-8), detalizētu rīcības plānu un direktīvu projektus katrai ar atkritumu apsaimniekošanu saistītajai direktīvai (turpmāk – Aprites ekonomikas pakotne). EK 2017. gada 26. janvārī publicēja pārskatu par 2016. gadā īstenotajām aktivitātēm aprites ekonomikas veicināšanai[[9]](#footnote-9).

Latvija atzinīgi vērtē paveikto, gan izstrādājot ES normatīvo aktu projektus, gan organizējot dažādas pieredzes apmaiņas grupas, piemēram, par pārtikas atkritumu apsaimniekošanu un to samazināšanu, un izstrādājot vadlīnijas.

Aicinām turpināt iesākto darbu, arvien paplašinot iesaistīto pušu (*stakeholder*) loku. Apzināmies, ka efektīva aprites ekonomikas ieviešana dalībvalstu un Eiropas Savienības līmenī nav īstenojama tikai izolēti vides jomā, bet gan iesaistot arī citu nozares un paredzot atbalsta programmas vai rīcības plānus uzņēmējdarbības aktīvai iesaistei aprites ekonomikā.

**3. Zinātniska konference „Ilgtspējīga attīstība un klimata pārmaiņas, ņemot vērā Pāvesta Franciska encikliku “*Laudato Sí*”” (Varšava, 2016. gada 15. oktobris)**  – *Polijas delegācijas sniegta informācija*

Polijas Parlamentā 2016. gada 15. oktobrī notika konference par ilgtspējīgu attīstību un klimata pārmaiņām kontekstā ar Pāvesta encikliku “*Laudato Si*”[[10]](#footnote-10). Konferencē piedalījās vairāk nekā 800 dalībnieku no vairāk nekā 30 valstīm.

“*Laudato Si*” ir Pāvesta Franciska enciklika (turpmāk – Enciklika), kas tika publicēta 2015. gada 24. maijā. Pāvests tajā aicina visus rīkoties, lai mazinātu un novērstu cilvēku negatīvo ietekmi uz apkārtējo vidi (t.sk. ierobežotu klimata pārmaiņas). Enciklikā norādīts, ka cilvēki ir daļa no dabas un tādējādi ir nepārtrauktā mijiedarbībā ar to. Lai saprastu iemeslus, kāpēc konkrēta teritorija ir piesārņota, ir jāpēta, kā darbojas valsts ekonomika, sabiedrība, kādi ir uzvedības modeļi un kā sabiedrība uztver realitāti. Tāpat tiek pieminēta atbildība nākamo paaudžu priekšā un atbildība pret visnabadzīgākajiem.

Konferences iznākums ir secinājumi, kuros cita starpā ir uzsvērts, ka ANO Vispārējās konvencijas par klimata pārmaiņām Parīzes nolīgums (turpmāk – Parīzes nolīgums) ietver risinājumus Enciklikā minētajiem postulātiem. Īpaši uzsvērta ogļskābās gāzes (turpmāk – CO2) koncentrācijas atmosfērā samazināšanas nozīme un CO2 piesaistes veicināšanas svarīgums. Konferences secinājumos minēta nepieciešamība kopīga rīcība ilgtspējīgas attīstības sasniegšanai, un ir jāpievērš īpaša uzmanība izglītības uzlabošanai. Ir nepieciešams veikt globālus pētījumu projektus.

**4.** **Parīzes nolīgums: starptautiskas norises** – *Nīderlandes delegācijas sniegta informācija*

Latvija atbalsta, ka ES ministriem būtu jāvērš uzmanība ES un tās dalībvalstu gatavība Parīzes nolīguma īstenošanai. Latvija atbalsta ciešas sadarbības veicināšanu ar globālajiem partneriem, lai sagatavotu Parīzes nolīguma īstenošanai nepieciešamos lēmumus ANO Vispārējās konvencijas par klimata pārmaiņām ietvaros vēlākais līdz 2018. gada nogalei. Tāpat Latvija piekrīt, ka ES dalībvalstīm, kas to vēl nav paspējušas izdarīt, pēc iespējas ātrāk ir jāratificē Parīzes nolīgums un Kioto protokola Dohas grozījums.

* *Parīzes nolīguma ratifikācija*

Latvija ir pabeigusi Parīzes nolīguma ratifikāciju nacionālā līmenī. Latvijas Republikas Saeima likumu par Apvienoto Nāciju Organizācijas Vispārējās konvencijas par klimata pārmaiņām Parīzes nolīgumu pieņēma (vienbalsīgi) 2017. gada 2. februārī, un tas stājās spēkā šā gada 9. februārī. Šobrīd Ārlietu ministrijā tiek īstenotas procesuālās darbības ratifikācijas instrumenta deponēšanai ANO.

* *ASV loma starptautiskajās sarunās par klimata pārmaiņu ierobežošanu un politiskās uzmanības noturēšana starptautiskā līmenī Parīzes nolīguma īstenošanai*

Baraka Obamas prezidentūras laikā ASV bija nozīmīgs partneris klimata pārmaiņu ierobežošanā. Piemēram, ASV kopīgi ar Ķīnu 2014. gadā nāca klajā ar paziņojumu par abu valstu nacionālajiem plāniem klimata pārmaiņu ierobežošanā. ASV ratificēja Parīzes nolīgumu 2016. gada 3. septembrī.

2017. gadā plānotajās G7 un G20 sanāksmēs būtiski uzvērt Parīzes nolīguma īstenošanas nozīmi. Jāturpina darbs ANO Vispārējās konvencijas par klimata pārmaiņām konferenču ietvaros un jāizstrādā saistošos tiesību aktus efektīvai Parīzes nolīguma īstenošanai.

**5. Bažas par vidi saistībā ar Baltkrievijas kodolelektrostaciju** – *Lietuvas delegācijas sniegtā informācija*

Lietuva sniegs informāciju par bažām saistībā ar Baltkrievijas kodolelektrostacijas projektu. Latvija aicina Baltkrieviju ievērot visas starptautiskās kodoldrošības un vides prasības, kā arī  būt saziņā atklātai un informēt par  Ostrovecas AES celtniecības gaitu. Baltkrievija sadarbojas ar Starptautisko Atomenerģijas aģentūru (SAEA) (tai skaitā janvārī notikušo *Site and External Events Design* (SEED) misiju), un līdzšinējās misijas ir sniegušas pozitīvu vērtējumu.

**Latvijas delegācija**:

Delegācijas vadītājs - **Jānis Eglīts**, Vides aizsardzības un reģionālās attīstības ministrijas parlamentārais sekretārs.

Delegācijas dalībnieki - **Juris Štālmeistars**, vēstnieks, Latvijas Republikas Pastāvīgā pārstāvja vietnieks Eiropas Savienībā;

**Alda Ozola**, Vides aizsardzības un reģionālās attīstības ministrijas valsts sekretāra vietniece;

**Ilze Prūse,** Vides aizsardzības un reģionālās attīstības ministrijas Klimata pārmaiņu departamenta direktore;

**Anna Popkova,** Vides aizsardzības reģionālās attīstības ministrijas Koordinācijas departamenta Starptautiskās sadarbības un ES koordinācijas nodaļas vecākā eksperte;

**Anita Drondina,** Vides aizsardzības un reģionālās attīstības ministrijas nozares padomniece;

**Linda Leja,** Vides aizsardzības un reģionālās attīstības ministrijas nozares padomniece.

Vides aizsardzības un  
reģionālās attīstības ministrs K. Gerhards

Vides aizsardzības un reģionālās attīstības  
ministrijasvalsts sekretārs R. Muciņš

Ķipēna 67026452

[santa.kipena@varam.gov.lv](mailto:santa.kipena@varam.gov.lv)

1. <http://europa.eu/rapid/press-release_IP-15-5358_lv.htm> [↑](#footnote-ref-1)
2. Saskaņā ar Eiropas Vides aģentūras apkopojumu (<http://www.eea.europa.eu/highlights/surplus-emission-permits-start-decreasing>) jau 2015.gadā ir sācis samazināties emisijas kvotu pārpalikums [↑](#footnote-ref-2)
3. <http://eur-lex.europa.eu/legal-content/EN/TXT/?qid=1485957931185&uri=CELEX:52016DC0739> [↑](#footnote-ref-3)
4. <http://ec.europa.eu/environment/eir/pdf/report_lv_lv.pdf> [↑](#footnote-ref-4)
5. Pieejams: <http://ec.europa.eu/transparency/regdoc/rep/1/2017/LV/COM-2017-54-F1-LV-MAIN-PART-1.PDF> [↑](#footnote-ref-5)
6. Eiropas Parlaments un Padomes 2014. gada 16. aprīļa Regula Nr. 421/2014, ar ko groza Direktīvu 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā, jo paredzams, ka līdz 2020. gadam tiks īstenota starptautiska vienošanās par vienota un globāla tirgus mehānisma piemērošanu starptautiskās aviācijas emisijām (pieejama: <http://eur-lex.europa.eu/legal-content/LV/TXT/PDF/?uri=CELEX:32014R0421&from=EN>) [↑](#footnote-ref-6)
7. <http://www.icao.int/environmental-protection/Documents/Resolution_A39_3.pdf> [↑](#footnote-ref-7)
8. <http://ec.europa.eu/transparency/regdoc/rep/1/2015/LV/1-2015-614-LV-F1-1.PDF> [↑](#footnote-ref-8)
9. <http://ec.europa.eu/transparency/regdoc/rep/1/2017/LV/COM-2017-33-F1-LV-MAIN-PART-1.PDF> [↑](#footnote-ref-9)
10. Pāvesta Franciska enciklika “Laudato Si”; pieejama tiešsaistē: <http://w2.vatican.va/content/francesco/en/encyclicals/documents/papa-francesco_20150524_enciclica-laudato-si.html> [↑](#footnote-ref-10)